পুঁজিবাজার সংশ্লিষ্টরা মনে করেন, রাজনৈতিক অচলাবস্থার প্রভাব থেকে বের হতে পারছে না পুঁজিবাজারগুলো। প্রতিদিনই একটি ভালো দিনের প্রত্যাশায় বিনিয়োগকারীরা লেনদেনে অংশ নিতে এলেও দিনশেষে হতাশা নিয়েই তাদের বাড়ি ফিরতে হচ্ছে। চলমান রাজনৈতিক অস্থিরতায় দেশের অর্থনীতির অন্য সব খাতের মতো পুঁজিবাজারও এ মুহূর্তে চলেছে অনির্দিষ্ট গন্তব্যে। এ অবস্থায় প্রতিদিনই বাড়ছে আস্থাহীনতা। অনেকে লেনদেনে অংশ নিলেও পারতপক্ষে বিনিয়োগ বাড়াতে চাচ্ছে না। বাজারে ক্রেতার চাইতে বিক্রেতাই বেশি। এর ফলে প্রতিদিনই পতন ঘটছে বাজার সূচকের। ব্যক্তি বা প্রতিষ্ঠান কেউই চাচ্ছে না ঝুঁকি বাড়াতে। তাই একদিকে বিক্রয়চাপ বৃদ্ধি পেয়ে অবনতি ঘটছে সূচকের অন্য দিকে কমছে পুঁজিবাজারের প্রতিদিনের লেনদেনও।